JESEN JE TU I MOJIM ULICAMA TIHO HODA

Jesen je došla u moj grad. Ona je tu i mojim ulicama tiho hoda.

Iako ne gledam u kalendar, znam da se ušuljala u Zagreb. Kao vješta slikarica u mojoj je ulici naslikala prelijepe pejzaže i obojila ih bakrenim i zlatnim bojama. Drvored jablana obukao je novi ogrtač i dobio smeđi i žuti jesenji sjaj. Vjetar se poigrava laganim lišćem i stvara šuškavi jesenji tepih prepun boja posuđenih s palete čarobne slikarice. Vlažni i svježi miris jesenjih kiša miješa se s mirisima svježeg, tek obranog grožđa, krušaka i žutih dunja na obližnoj tržnici. Dok hodam gradom, čujem tek poneku pticu na opustjelim granama, koja uz tužni cvrkut i pjesmu čezne za toplijim krajevima. Do prije samo nekoliko dana, dok sam kretao u školu, jutra su bila potpuno vedra i sunčana. Sada su postala tmurnija, maglovitija i sumornija. Možda bih bio i pomalo tužan što je ljeto otišlo, ali pridošla jesen me ipak razveseli svojim pucketavim i suhim lišćem koje pobaca po ulicama, mirisima pečenih kestena i kukuruza. I sretan sam jer je ona tu.

Mislim da jesen dođe kako bi uspavala prirodu i pripremila ju za dugi, zimski san.

Matija Babič, 5.c